# במחילה

לקראת יום הכיפורים, שיחול בשבוע הקרוב, אנחנו רוצים להמליץ לכם להצטייד דווקא בספר אימה. יום כיפור מסמן את סופם של הימים הנוראים, וחשבנו שיאה להתמקד במונח ״נורא״ במשמעות של מטיל אימה, מפחיד או מבהיל. לספרי אימה יש יתרונות רבים: ​חלקם עבי כרס עד מאוד (במיוחד במחלקת סטיבן קינג) וכך יכולים לרפד היטב את היום השקט והארוך; שנית, יש בהם מידה ברוכה מאוד של אסקפיזם, מה שעוזר להסיח את הדעת גם מהמציאות המפחידה וגם מהצום; וכן, כמעט בכל סיפור אימה ישנה מידה מסוימת של חשבון נפש, של חרטה, של דין וחשבון ובסופו של דבר, של כפרה. כל אלו כמובן, רלוונטיים ליום המדובר. כך למשל ב״מנפרד״, מאת לורד ביירון (בתרגום מופתי של דוד פרישמן), פואמה דרמטית גותית שבמרכזה אדם המתייסר מרוב רגשות אשמה. כדי להיפטר מהם הוא מזמן שבע רוחות, ומכולן הוא מבקש מחילה.

ההנחה השבועית למנויי המגזין ספרי עולם הרוח עכשיו ב-20% הנחה עם קוד קופון: MINDFUL
לרכישה באתר

צילום: רוני כספי

# הספרייה השבועית

יובל פלוטקין. סופר, מבקר ומרצה. מתגורר ומשוטט בתל אביב. גר עם בת זוגו וחתולתם. על ״ביום שנולד הבעש״ט נשרף הגיהנום״ בעריכת בנימין שבילי: אוסף מרומם רוח ומסחרר של סיפורים חסידיים, שמזכירים במקצת את שיריהם של מטורפי הזן. קראתי אותו בתקופה של מצוקה, וסביר להניח שהוא האריך במקצת את חיי. לא בסוף שלהם, בזקנה, אלא בו במקום, באמצע, בזמן הקריאה. על ״מחכים לברברים״ מאת ג״מ קוטזי: זו יצירה מושלמת שיכולה לשמש כמצפן מוסרי, בטח בתקופה ארורה כמו זו: מהי חמלה? מהו אומץ? מהי הקרבה? העותק שברשותי חתום על ידי המחבר, וקיבלתי אותו במתנה ליום הולדתי מקבוצת חברים שהכרתי זמן קצר לאחר שבעה באוקטובר. על ״שעת הכוכב״ מאת קלאריס ליספקטור: צריך לשים עליו אזהרה, כמו על סיגריות: היצירה הזו עלולה לפוצץ לכם את המוח. הייתה תקופה שבה הרביתי להמליץ עליו. חלק מהקוראים חזרו מתוסכלים ונרגזים. אחרים חוו את מה שאני חוויתי: תמורה עמוקה. לא העולם השתנה ולא הקוראת. זה המפגש ביניהן שכבר לא יהיה זהה. למדור המלא בקרו בפייסבוק או באינסטגרם של האחים גרין:

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

# אספנות למתחילים

לכל אחד יש את הספר הזה בספרייה שלו שהוא אוהב להראות לאורחים. ספר אחד נדיר מאוד, יקר מאוד, כמעט מתפורר, שיש לדפדף בו בעדינות אין קץ. לפעמים זה ספר שנקנה בפרוטות ונמצא כמעט בטעות, משיטוט בשווקי פשפשים; ולפעמים זו רכישה מודעת לגמרי של פריט אספנים, למען ובשם האספנות. קחו למשל את הספר הזה: מהדורה ראשונה, נדירה להחריד, של ״מכתבים מנסיעה מדומה״ מאת לאה גולדברג, מ־1937. הספרון המאויר מרגש כבר בפני עצמו, עוד לפני שמדפדפים עמוד או שניים ומגלים שגולדברג כתבה בו הקדשה בכתב ידה לסופרת אנדה עמיר־פינקרפלד. ״מכתבים מנסיעה מדומה״ היה ספר הפרוזה הראשון שהוציאה גולדברג, והוא מגולל סיפור עצוב על פרידה מאהוב, וגם מארץ. הספר נמצא בקטלוג המכירה הפומבית שלנו שתיערך ביום ראשון הקרוב (28 בספטמבר, 19:00). ואם אתם אספנים של ספרות עברית, אולי תשמחו לדעת שתהיה גם מהדורה ראשונה של ״שכול וכשלון״ לברנר, וספרים חתומים של עמוס קינן, יונתן רטוש, אברהם סוצקבר, דוד אבידן, חזי לסקלי, אברהם שלונסקי ועוד. שווה להציץ:
לקטלוג המכירה הפומבית

10 שאלות ספרותיות שמו הפרטי של איזה בלש עברי זהה לשם משפחתו? איזה ספר תורגם על ידי ארבעה טייסים בעת שישבו בכלא המצרי? כמה שורות יש בסונטה? כמה הברות יש (בדרך כלל) בהייקו? באיזו משפחה מפורסמת עוסק ספרו זוכה הפוליצר של ג׳ושוע כהן? אלונסו קיחאנו הוא גיבורו של איזה ספר? לאחרונה נסגר בית הקפה התל אביבי נחמה וחצי. על שם מה הוא קרוי כך? מה הקשר בין פייר בזוחוב, אנדריי בולקונסקי ונטשה רוסטובה? איזה גיבור נוצר (כנראה) בהשראת ספר של ניטשה? בספר ״אי המטמון״ מאת רוברט לואי סטיבנסון, כיצד נקרא האי?
לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -